Betogings woed voort in KleinmondBrande word gestig tydens betogings in Kleinmond in die Wes-Kaap (September 2017). Foto: Facebook Verskeie winkels is gesluit, leerders en werknemers is huis toe gestuur en dienslewering is beïnvloed terwyl betogings in Kleinmond in die Wes-Kaap Woensdag voortgewoed het. Laerskool Kleinmond het Woensdag vir die tweede agtereenvolgende dag gesê die skool het besluit om weens “die onvoorspelbaarheid van die situasie” te sluit. Overstrand Herald, die plaaslike koerant, het op sy Facebook-blad gesê sy personeellede is weens die betoging huis toe gestuur en daar sal nie Donderdag ŉ koerant verskyn nie. Die Overstrand-munisipaliteit het op sy beurt gesê geen vullisverwydering sal in die Hangklip- en Kleinmond-gebiede gedoen word nie en inwoners is gevra om hul vullis tot verdere kennisgewing te hou. Intussen is die beplande instandhoudingswerk aan die waternetwerk in Sandbaai tot Donderdag uitgestel. Volgens berigte is verslaggewers en fotograwe Woensdag deur die betogers met klippe bestook. Paaie na die dorp is weer gesluit. Brande word gestig tydens betogings in Kleinmond in die Wes-Kaap (September 2017). Foto: Facebook Maroela Media het vroeër berig woedende inwoners van die informele nedersetting Over Hills, net buite die dorp, is sedert Maandag besig met protesaksie waartydens paaie met brandende bande versper word, brande gestig en polisiebeamptes met klippe bestook word. Die betoging spruit uit die inwoners se ontevredenheid oor ŉ tender wat toegeken is vir die skoonmaak van strate in Kleinmond. Die tender is aan ŉ man van Zwelihle (tussen Sandbaai en Hermanus) toegeken en die inwoners is ontevrede omdat die tender nie aan ŉ plaaslike inwoner van Kleinmond gegaan het nie. Rudolph Smith, burgemeester van Overstrand, het aan Maroela Media gesê dit blyk dat die betoging nie meer oor ŉ tender gaan nie, maar eerder in algehele wetteloosheid ontaard het. Hy het gesê ŉ vergadering wat Dinsdag tussen hom en een van die gemeenskapsleiers plaasgevind het, het nie tot ŉ oplossing gelei nie. Betogings in Kleinmond in die Wes-Kaap (September 2017). Foto: Twitter via @diverene “Die betogers wil hê ek moet daar in die gebied waar die geweld aan die gang is ingaan en hulle kom toespreek. Hulle is nie bereid om op ŉ neutrale plek te ontmoet nie. Die polisie het gesê dit is te gevaarlik en hulle kan nie my veiligheid waarborg nie. Die gemeenskap se leiers sê ook hulle kan nie my veiligheid waarborg nie,” het Smith gesê. Hy het gesê daar is Woensdagmiddag ŉ vergadering tussen die munisipale bestuur, die SAPD en ander rolspelers gehou om te besluit op die strategie vorentoe. “Die polisie is deurentyd op die toneel. Daar is nie sprake van onttrek nie. Hulle is daar en hulle hou die situasie onder beheer.” Smith het gesê volgens sy kennis is daar nog nie betogers in hegtenis geneem nie, maar sal inhegtenisnemings binnekort volg. Maroela Media wag op kommentaar van die polisie.